runetrust/blame-folketinget-dk huggingface dataset:
Zenia Stampe (RV), 2023-04-25:
For os er der slet ikke nogen tvivl om, at der er brug for kontrol med grænserne.
For det er jo en ret at stille sig op på grænsen til EU og søge om asyl.
Det er jo ikke det samme som, at man så får det.
Der er jo rigtig mange illegale indvandrere til Europa, som ikke på nogen som helst vis kan få asyl, fordi de ikke flygter fra krig og de ikke er individuelt forfulgte.
De flygter fra fattigdom og elendighed.
De kan ikke få asyl på den måde, og de skal afvises.
Men det er ikke den måde, vi forhindrer, at f.eks. syrere eller folk fra andre lande med krig og forfølgelse søger asyl i Europa.
Pernille Vermund (NB), 2023-04-25:
Tak for det.
Jeg kunne godt tænke mig at spørge ordføreren, om der er lås på hendes hoveddør.
Mit bedste bud er, at ja, det er der – måske ikke, fordi døren er låst altid, men fordi ordføreren formentlig som de fleste andre gerne vil kontrollere, hvem der kommer ind i ordførerens hjem, og hvem der ikke har ret til at komme ind.
På samme måde er det jo med grænsekontrol.
Som ordføreren selv siger, er der nogle ydre grænser omkring Europa, og grænsekontrollen dér skal forhindre, at migranter kommer, men de kommer alligevel.
Og lige så snart migranterne er på europæisk jord eller til og med på dansk jord, har de ret til at søge asyl.
Vi ved også, at en meget stor del af dem, der kommer til Europa, ikke er flygtninge; det er migranter, som ønsker et bedre liv, og dermed ikke folk, der er beskyttet af flygtningekonventionen.
Men det er meget svært at få dem til at rejse tilbage igen, når de først er kommet hertil.
Derfor er det jo også relevant i forhold til den danske grænse at sige: Vi skal have en mulighed for at sige nej tak, når migranter møder op ved den danske grænse og dermed misbruger det system, som er tiltænkt asylansøgere.
Bjørn Brandenborg (S), 2023-04-25:
Tak for det.
Jeg tror, at ordføreren fik sagt noget lidt andet før.
Det var baggrunden for mit spørgsmål.
Jeg skal bare lige forstå det: Så ordføreren mener faktisk ikke, at det asylsystem, vi har i dag, er holdbart?
Altså, i virkeligheden burde man tage de migranter, som går i land på Sicilien, og føre dem tilbage til Afrika, hvorfra de så kan indgive deres asylansøgning eller ønske om at få asyl, eller skal det stadig væk foregå ved Europas grænser?
For vi er jo nogle partier, som i mange år har arbejdet for at lave et modtagecenter uden for Europas grænser.
Jeg vil bare høre, om det her betyder, at det er planer, som Radikale i fremtiden kommer til at bakke op om?
Zenia Stampe (RV), 2023-04-25:
Kommer der en båd til Europa, vil man med det samme – de vil jo så skulle møde op et eller andet sted – tage imod dem, og så vil man ret hurtigt finde ud af, om der er tale om nogen, som måske har krav på asyl, eller om der er tale om folk, som skal sendes tilbage med det samme, fordi de kommer fra et land, hvor vi ikke normalt giver mennesker asyl.
Dem, der skal sendes tilbage, skal så sendes tilbage, og det kan jo være hårdt, for de kommer tilbage til elendighed, men sådan er reglerne; vi giver kun asyl, hvis man er politisk forfulgt eller kommer fra krig.
Dem, der til gengæld måske gør det og derfor måske kan få eller har krav på beskyttelse, skal så have deres sag behandlet.
Vi ville jo gerne have, at det var en fælleseuropæisk behandling, og at man så derefter fordeler solidarisk rundt i hele EU, så der ikke er nogle lande, der påtager sig en større byrde end andre.
Peter Hummelgaard (S), 2023-04-25:
Helt konkret har vi som en del af den her videreførelse af grænsekontrollen mod Tyskland indrettet det sådan, at man har en kapacitet til med få timers varsel at kunne lukke grænsen enten helt eller delvis efter behov.
Hvis der kommer det scenarie, fru Pernille Vermund taler om, hvor der skulle stå x antal tusind asylansøgere, som gerne vil ind i Danmark, og man har lukket grænsen, så er det på det tidspunkt også en politioperation, og der må det jo bero på konkrete vurderinger af, hvad man så vil gøre i den situation, i forhold til om de migranter, der så i det tilfælde, kan jeg næsten regne ud, er vandret gennem Tyskland uden at indgive en asylansøgning – nogle af dem har måske indgivet en asylansøgning – skal have lov til at indgive en asylansøgning i Danmark, eller om man må sige: Nu befinder I jer i Tyskland, så I må indgive jeres asylansøgning dér.
Det må bero på en konkrete vurdering og den historik, der ligger forud for den vandring, der må være sket.
Marlene Harpsøe (DD), 2023-04-25:
Mange tak.
Af det her beslutningsforslag fremgår det: Folketinget pålægger regeringen inden udgangen af 2023 at indkalde til forhandlinger om en ny karakterskala i uddannelsessystemet.
Ministerens svar er så: Jamen regeringens prioriteringer for 2023 er sådan set fyldt helt op.
Det kan man have forståelse for.
Hvis der nu havde stået inden udgangen af 2024, ville regeringen så stemme for?
Pernille Vermund (NB), 2023-04-25:
Det var et stort ansvar at pålægge dansk politi.
Altså, for det første er jeg ret usikker på, om vi har ressourcer nok til politimæssigt at dække hele den dansk-tyske grænse og dermed hermetisk lukke grænsen, som det lyder til at ministeren mener vi kan.
For det andet siger ministeren, at det er politiets opgave at vurdere, om mennesker, der kommer til den danske grænse og søger asyl, skal sendes til Sandholmlejren, eller om de skal afvises.
Er det det, ministeren siger, og er det ikke en ret voldsom opgave at pålægge politiet?
Burde det ikke være et politisk ansvar at tage den beslutning?
Tak for det.
Ministeren har sagt, ordføreren for Socialdemokratiet har sagt, og statsministeren har sagt, at hvis der kommer et migrantpres igen, vil man reagere; vi kommer ikke til at stå i samme situation som i 2015; man er klar til at opskalere grænsekontrollen i den situation.
Hvad har man tænkt sig konkret at gøre?
Er det politi, der skal ned til grænsen, er det militær, eller er det pigtråd?
Og hvis det er politi eller militær, hvad skal de så konkret gøre?
Skal de afvise asylansøgere ved grænsen, eller skal de sige, som de er berettiget til og forpligtet til i dag: Du er velkommen til at komme ind; nu får du en taxa til Sandholmlejren?
Det vil have den konsekvens, at det bliver meget svært at slippe af med de mennesker, som ikke har ret til asyl, og at vi dermed står med et nyt problem.
Hvad skal man konkret gøre: pigtråd, politi eller militær, og hvad skal de eventuelle politi- eller militærfolk gøre, hvis de står ved grænsen og der kommer en ny migrantbølge, så vi ikke havner i samme situation som tidligere?
Peter Hummelgaard (S), 2023-04-25:
Altså, jeg tror, at jeg i forhold til de meget, meget lavpraktiske spørgsmål må bede hr. Peter Kofod om også at sende de spørgsmål skriftligt, for så vil jeg gerne bede både Rigspolitiet og det lokale politi dernede om at bidrage til den besvarelse.
Men når det er sagt, er det jo klart, at når jeg her i dag og i øvrigt i besvarelserne har tilkendegivet, at det er vores vurdering, at med den kapacitet, vi har, ville vi være i stand til at lukke grænserne og derved grænseposterne med få timers varsel, så er det jo, fordi der er den kapacitet.
Peter Kofod (DF), 2023-04-25:
Så vil jeg gerne lige følge op på fru Pernille Vermunds spørgsmål; det var det her med den konkrete vurdering.
Mener ministeren, at der er lovhjemmel til, at man foretager en konkret vurdering og siger: Vi sætter et hegn op, vi afviser folk ved grænsen, vi hindrer folk i at komme ind i Danmark?
Har vi regelgrundlaget fuldstændig på plads i den situation, eller får regeringen brug for, at Folketinget indkaldes, og at vi vedtager nye regler på det her område?
Peter Hummelgaard (S), 2023-04-25:
Helt grundlæggende er vi jo bundet af de samme internationale forpligtelser, som alle andre lande er.
Men det er heller ikke nogen hemmelighed, at nogle af de internationale forpligtelser, som følger af konventioner osv., lige nu bl.a. også skaber store udfordringer, og de udfordringer er hr. Peter Kofod jo ganske bekendt med.
Vi er parate til at gøre, hvad der skal til, men det må selvfølgelig hele tiden være en afvejning af, hvordan man bedst løser situationen, hvordan man bedst kontrollerer det, og hvordan man også tager bestik af den konkrete udfordring, der er i øjeblikket.
Peter Kofod (DF), 2023-04-25:
Tak for det.
Jeg læser »et par timer« som 2 timer eller noget i den retning.
Jeg vil gerne vide, hvordan man har forberedt det her setup: Har man trænet det?
Har man indkøbt hegn til det?
Har man lavet en ordning, for at der er mandskab til det?
Altså, hvor godt er man forberedt og rustet, hvis sådan en situation lige pludselig skulle opstå her til sommer?
Peter Kofod (DF), 2023-04-25:
Tak for det, og tak for en rigtig god tale.
Jeg kunne jo have sagt fuldstændig det samme som ordføreren; jeg synes, det var meget fornuftigt.
Pernille Vermund (NB), 2023-04-25:
Det er et problem, og der er også et problem med hensyn til det med at holde sig gode venner med folk nede i EU eller andre på de bonede gulve.
Lige så snart man stiger til tops, virker det, som om det er vigtigere end det at passe på Danmark.
Det er ret skræmmende, hvad vi går i møde, og man kan bare se til de lande, hvor andelen af migranter fra de muslimske lande er større.
Der er problemerne værre.
Den eneste sammenhæng, der er mellem en god integration og en dårlig, er antallet.
Peter Hummelgaard (S), 2023-04-25:
Mange tak til alle ordførerne og i øvrigt alle deltagere i den her efter min mening både spændende og vigtige forespørgselsdebat, hvor man sandt for dyden også må sige, at vi er kommet vidt omkring.
Jeg vil bare her afslutningsvis gentage min indledende bemærkning om, at regeringen jo altså støtter Danmarks deltagelse i Schengensamarbejdet, og at Danmark i øvrigt også har gavn af det samarbejde.
Det er som sagt også vigtigt, at vi passer på Danmark, og at vi har en stærk og robust indsats i grænseområderne, ikke mindst i forhold til bekæmpelsen af organiseret kriminalitet, samtidig med at kontrollen er til mindst mulig gene for ganske almindelige borgere.
Regeringen har med omlægningen af grænsekontrollen mod Tyskland og afskaffelsen af grænsekontrollen mod Sverige taget et første skridt i retning mod en mere fleksibel politiindsats, og jeg er glad for at kunne konstatere, at der ser ud til at være opbakning til det her i Folketinget.
Derfor vil jeg igen sige tak for ordet og tak for en god debat.
Pernille Vermund (NB), 2023-04-25:
Ja, det er det, og det sagde jeg sådan set også i valgkampen.
Det er helt afgørende, at vi får en permanent grænsekontrol, og at vi dermed også får en smidigere løsning for de mennesker, der bor i grænselandet.
Jeg er fuldstændig overbevist om, at man kan gøre det lettere for de pendlere, der bor i området, og samtidig gøre det umuligt for migranter at komme ind og søge asyl og meget, meget svært for kriminelle at komme ind og dermed også svært for kriminelle at rejse ud af Danmark.
Vi har jo stået fadder til det forslag, som er blevet til virkelighed nu, nemlig at vi har en udrejsekontrol i Danmark.
Det har vi, og det har vi foreslået og fået indført, fordi vi jo ser et problem i, at der også er tyvekoster, der bliver fragtet ud af Danmark, uden at det har konsekvens, og uden at nogen bliver stoppet ved grænsen.
Bjørn Brandenborg (S), 2023-04-25:
Tak for det.
Jeg er jo meget, meget enig i, at vi skal have en smidig grænsekontrol.
Det er jo netop derfor, at det, jeg har stået og forsvaret, er nogle kloge løsninger, hvor man bruger moderne teknologi og stadig fastholder en kontrol med grænsen.
Jeg er bare ikke helt sikker på, at jeg forstår det, som fru Pernille Vermund siger.
For man skal både have grænsekontrol, altså hermetisk lukkede grænser, og så samtidig have en smidig ordning for de folk, der bor i grænselandet.
Nu var vi jo inde på det før, hvor fru Pernille Vermund havde lejlighed til at stille spørgsmål, og der var alle mulige konkrete idéer, man kunne komme på, til, hvordan det skal se ud.
Så måske fru Pernille Vermund kan forklare, hvordan den smidige ordning skal fungere for de folk, der bor, lever og arbejder i grænselandet, når der er en permanent grænsekontrol og hermetisk lukkede grænser.
Pernille Vermund (NB), 2023-04-25:
Jamen der er forskel på permanent grænsekontrol og så hermetisk lukkede grænser.
Jeg tror ikke, der er ét parti i Folketinget, der ønsker hermetisk lukkede grænser.
Det ville jo svare til Østtyskland frem til 1989.
Altså, danskerne skal kunne rejse ud, og folk, der har ret til at være i Danmark, skal kunne rejse ind.
Den skal ikke forhandles fra år til år eller hvert halve år, eller hvor ofte man nu kan finde på den slags.
Bjørn Brandenborg (S), 2023-04-25:
Tak for det.
Jeg tror, det var noget i den dur.
Nu så jeg bare lige, at fru Pernille Vermund her i valgkampen var nede at besøge Tønder, hvor hun gik på gågaden og delte foldere ud og så blev spurgt ind til, hvad man skal gøre ved grænsekontrollen, som er en udfordring for dem, der bor og lever dernede, og fru Pernille Vermund sagde, og jeg citerer: Vi vil gerne have grænsekontrol, men det skal ikke genere pendlerne, vi må kunne finde en klogere løsning.
Så vil jeg bare spørge, om den klogere løsning er at indføre permanent grænsekontrol.
Det tolker jeg næsten, som om Enhedslisten er enig i en midlertidig forlængelse af grænsekontrollen, og det er jeg trods alt glad for at høre.
Nu er det jo meget velkendt, at Enhedslisten har en meget, meget stor drøm og et stort ønske om at forlade EU og forlade det europæiske samarbejde, og så vil jeg bare spørge ordføreren, om ikke det er rigtigt forstået, at hvis man gør det, vil man få permanent grænsekontrol, som man f.eks. har set det i Storbritannien, hvor man har forladt EU.
Så jeg vil bare spørge ordføreren, om ikke det er rigtigt, og hvorvidt det ikke strider lidt mod den politik, som ordføreren ellers lige har erklæret sig enig i.
Rosa Lund (EL), 2023-04-25:
Altså, vi synes, der bliver brugt for mange ressourcer på det i dag – det synes vi helt bestemt.
Men vi er meget enige i den ændring, som regeringen nu har lavet.
Det synes jeg er et skridt i den rigtige retning – det synes jeg helt bestemt.
Kim Edberg Andersen (NB), 2023-04-25:
Nå, men så kender man Moderaterne igen, for det der er jo ikke et svar på noget som helst.
Jeg kan så forstå, at man gerne vil sige, at man vil gøre noget, og løsningen er så at lukke dem ind i Danmark igen for forhåbentlig at sende dem igennem til Sverige – det kan være, det er derfor, man har lempet kontrollen til Sverige, for så regner vi med, at de render lige igennem igen, ligesom løsningen var sidste gang fra hr. Lars Løkke Rasmussens side.
Og det er jo det, der er vores problemstilling.
Så kan vi ikke bare konkludere, at Moderaterne har én tilgang til grænsekontrol, og det er mere frihed, og det er så det?
Og det gælder også for migranterne, når de kommer; de skal bare have frihed til at komme ind – op til Sæby, og så fanger vi dem med den her famøse drone?
Henrik Rejnholt Andersen (M), 2023-04-25:
Tak for spørgsmålet.
Jeg har endnu ikke hørt om en drone, der kan fange migranter oppe i Sæby, men lad os se på det, hvis den kommer.
I Moderaterne er vi tilhængere af mere frihed og knap så meget grænsekontrol, hvis det er muligt.
Jeg havde hellere set, at det ikke var nødvendigt at have den, men lige nu er vi i en situation, hvor grænsekontrol er nødvendigt, desværre.
Betina Kastbjerg (DD), 2023-04-25:
Tak for det.
Nu er Moderaterne jo stolte af, at man ophæver grænsekontrollen til Sverige.
Jeg kan så oplyse om, at man i hver femte bil, man har stoppet, har fundet narko.
Er ordføreren stolt over, at vi slet ikke skal have grænsekontrol dertil mere?
Henrik Rejnholt Andersen (M), 2023-04-25:
Ja, jeg er sådan set stolt af, at der ikke er grænsekontrol mod Sverige, og det burde man heller ikke have mod Danmark, hvis det var muligt.
Jeg tror, man kunne bruge alverdens årsværk i politiet til at undersøge biler, hvis det skulle være.
Jeg tror ikke, vi kan stoppe tilstrømningen af narko, men vi kan gøre det så godt som muligt og give vores politi de bedst mulige ressourcer til at udføre det arbejde, de mener er bedst, og ikke spilde tiden ved at lave unødvendig grænsekontrol.
Betina Kastbjerg (DD), 2023-04-25:
Ikke spilde tiden?
Altså, i hver femte bil, man har stoppet, er der narko.
Henrik Rejnholt Andersen (M), 2023-04-25:
Nej, man spilder ikke tiden.
Men man har brugt rigtig, rigtig mange ressourcer de sidste 5, 6, ja, det er nu 8 år på grænsekontrol siden 2015.
Vi er ikke i den samme situation, som vi var i 2015 og 2016.
Vi har desværre et problem med stoffer, der kommer ind over grænsen, og jeg er af den overbevisning, at politiet gør det arbejde, der skal til, på den bedst mulige måde for at stoppe det, der skal stoppes.
Men de kan desværre ikke stoppe alt, jeg beklager.
Betina Kastbjerg (DD), 2023-04-25:
Tak for det.
I en tid, hvor Europa står på randen af en ny migrantkrise, er det helt forkert at ophæve og lempe grænsekontrollen.
Generelt er asyltilstrømningen til EU og EU's medlemslande på sit største niveau i mange lande siden flygtningekrisen i 2015.
Derudover er der stigende bandekriminalitet i Sverige, og alligevel vælger regeringen at omlægge grænsekontrollen mod Tyskland og ophæve grænsekontrollen mod Sverige.
Det er helt forrykt.
Når vi nu kan konstatere, at der ikke er styr på EU's ydre grænser, er det jo endnu vigtigere, at vi får styr på vores indre grænser, så vi kan passe på Danmark.
Men sådan tænker regeringen ikke, og det er blot endnu et tegn på, at de lemper udlændingepolitikken.
Vi skal blive ved med at holde fast i grænsekontrollen, så længe der er behov for det.
Vi mener, det er nødvendigt at have grænsekontrol, fordi den er med til at sikre, at der er kontrol med, hvem der rejser ind Danmark.
Jeg ved godt, at der er rigtig mange pendlere, turister og erhvervsdrivende, der er trætte af at sidde i de lange køer, når de krydser den dansk-tyske grænse.
Det skal vi selvfølgelig undersøge om vi kan gøre bedre, og hvis der kan anvendes ny teknologi for at lette adgangen for pendlere, så er vi villige til at kigge på det. Og det kunne jo selvfølgelig være, at man så kunne kigge på det med nummerpladescanning, der har været oppe at vende, og som bonus kunne det jo være, at vi kunne få nogle af de udenlandske lovovertrædere til at betale deres ubetalte bøder.
Jeg vil gerne slutte af med på vegne af Danmarksdemokraterne at fremsætte følgende: Forslag til vedtagelse »Folketinget konstaterer med stor alvor, at vi står foran en ny flygtningekrise i Europa med rekordhøje asyltal, samtidig med at vi ser en brutal og stigende bandekriminalitet i Sverige.
På den baggrund mener Folketinget, at det er helt forkert, at regeringen vælger at lempe grænsekontrollen, når der er et øget behov for at styrke Danmarks sikkerhed.
På den baggrund mener Folketinget endvidere, at der skal indføres permanent grænsekontrol.
I forlængelse heraf opfordrer Folketinget regeringen til, at der gennemføres en revision af Schengenreglerne, med henblik på at det i fremtiden vil være de enkelte medlemslande, der selv kan bestemme, hvornår og hvor længe man ønsker at kontrollere sine egne grænser.«
Henrik Rejnholt Andersen (M), 2023-04-25:
Tak for spørgsmålet.
Hvordan opgaven skal løses, må vi tage, hvis den opstår.
Jeg kan ikke stå her nu og sige, at vi med bål og brand skal holde alt og alle ude.
Moderaternes tilgang til en permanent grænsekontrol er, at vi helst havde set, at der, hvis det var muligt, ikke var en grænsekontrol, men nu er vi i en situation, hvor vi har en grænsekontrol.
Kim Edberg Andersen (NB), 2023-04-25:
Tak for det.
Jeg er da ked af, at hr. Preben Bang Henriksen ikke vil være med i Nye Borgerlige, men kommer tid, kommer råd.
Det går nok, og vi er vant til, at der er nogen, der ikke vil.
Men jeg vil spørge ordføreren om noget andet, for jeg vil godt følge lidt op på det, som hr. Preben Bang Henriksen egentlig sagde.
Han sagde, at når de stod ved grænsen, skulle de holdes ude på den anden side af grænsen.
Altså, vi skal ikke, ligesom ordførerens formand tidligere har gjort, lukke dem ind i hobetal?
For så har ordføreren og ordførerens parti jo ændret sig siden 2015.
For det, der gik galt i 2015, var jo, at hr. Lars Løkke Rasmussen stod med åbne arme og fuldstændig paralyseret så dem vælte ind over grænsen.
Henrik Rejnholt Andersen (M), 2023-04-25:
Tak for spørgsmålet.
Vi sidder herinde 175 valgte i Danmark, der er blevet valgt til at varetage de her problemer, og så længe vi ikke står i en situation, hvor vi skal til at stille det spørgsmål, vil jeg sige, at nej, der kommer ikke en folkeafstemning omkring permanent grænsekontrol.
Morten Messerschmidt (DF), 2023-04-25:
Så man skal altså ikke søge den bedst mulige rådgivning.
Så kaster jeg blikket lidt mod øst, som jo slet ikke har spillet nogen nævneværdig rolle i den her debat – det har meget været den sydlige grænse, og den er også vigtig.
Men vi ved jo, at Sverige på mange måder på udlændingepolitikken er det land, som Moderaterne havde drømt at Danmark også skulle være.
Det vil sige, at håndgranaterne flyver rundt i Malmø osv. Vækker det slet ikke nogen bekymring hos hr. Henrik Rejnholt Andersen, at man nu fjerner grænsekontrollen mellem Danmark og Sverige – med alle de fatale konsekvenser, som migrationspolitikken har medført for Sverige, der så kan strømme ind i Danmark?
Henrik Rejnholt Andersen (M), 2023-04-25:
Tak for spørgsmålet.
Jeg er ikke af den overbevisning, at vi får de samme tilstande, som de har i Sverige i udlændingespørgsmålet, men jeg ved, af det danske politi samarbejder både med det norske og svenske politi omkring grænsekontrol, omkring bandekonflikter og omkring andre politimæssige opgaver.
Så jeg er ikke bekymret, og jeg tror ikke på, at den tilstand, som er i Sverige, vil opstå i de københavnske gader, hvis det er det, spørgeren henviser til.
Preben Bang Henriksen (V), 2023-04-25:
Tak for det.
Jeg blev bare lige foranlediget af de bemærkninger om mine egne udtalelser, der kom her fra min højre side, til at spørge ordføreren, om han er enig i det, jeg sagde, nemlig at politiet, ganske jævnfør de regler, der står i politiloven i dag, i en sådan krisesituation for at opretholde lov og orden skal anvende mindst mulige midler.
Man starter altså ikke med et middel, der, om jeg så må sige, er værre end det, der er nødvendigt.
Henrik Rejnholt Andersen (M), 2023-04-25:
Jeg kan bakke hundrede procent op om, hvad Preben Bang Henriksen siger her.
Politiet skal bruge den nødvendige magt, der hører til opgaven, og den skal gerne være så mild som muligt.
Preben Bang Henriksen (V), 2023-04-25:
Jeg skal sige, at når jeg ligesom bad om at få det præciseret, også at få min egen udtalelse præciseret, var det, fordi fru Pernille Vermund var herovre med en invitation til at blive medlem af partiet.
Og så begyndte det at løbe koldt ned ad ryggen på mig, altså om mine udtalelser kunne være misforstået.
Men det forstår jeg de ikke er, og det er fint.
Henrik Rejnholt Andersen (M), 2023-04-25:
Jeg håber ikke, at hr. Preben Bang Henriksen tager imod det tilbud.
Ellers vil vi også gerne invitere ham over til regeringen; vi skal nok finde en plads til dig.
Mai Mercado (KF), 2023-04-25:
Jamen der kan jeg betrygge ordføreren i, at vi stadig væk siger ja, men ikke halleluja.
Det var i øvrigt Poul Schlüter, som sagde det.
Så vil jeg bare sige, at det jo er helt urimeligt at stå her på Folketingets talerstol og skulle kommentere på nogle afstemninger nede i Europa-parlamentet i sidste uge.